SKRIFTLIG FORESPØRGSEL E-0983/00

af Gerhard Schmid (PSE) til Kommissionen

(31. marts 2000)

Om: Euratom-sikkerhedskontrol

Allerede i 1988 havde Europa-Parlamentet i en fælles beslutning om resultaterne af undersøgelsen om håndtering og transport af nukleart materiale(1) krævet, at øge safeguardkontrollens troværdighed og effektivitet øges. Bl.a. krævedes en udskillelse af Direktoratet for Sikkerhedskontrol fra Generaldirektoratet XVII, hvis kompetenceområde er fremme af kerneenergien (i dag del af GD TREN) samt en forøgelse af inspektørernes antal.

I betragtning af de dramatisk stigende plutoniumstrømme navnlig i de store genoparbejdnings- og MOX-brændelementfabrikationsanlæg i Frankrig og Storbritannien kan man på ny og endnu mere indtrængende spørge, om Euratom-sikkerhedskontrollen kan gennemføres i det fornødne omfang.

1. Har Kommissionen jf. Parlamentets krav fra 1988 truffet foranstaltninger for at sikre den organisatoriske uafhængighed af Euratoms sikkerhedskontrol? I bekræftende fald, hvilke, i benægtende fald, hvorfor ikke?

2. Hvad har Kommissionen gjort, for at Euratoms sikkerhedskontrol i finansiel og personel henseende tilpasses udviklingen af mængderne af nukleare materialer?

3. Hvad har Kommissionen derudover gjort for at gennemføre punkt 7 i omtalte beslutning?

4. Hvad agter Kommissionen at gøre i denne henseende inden for den nærmeste fremtid?

(1) EFT C 235 af 12.9.1988, s. 70.

Svar afgivet på Kommissionens vegne af Loyola de Palacio

(5. juni 2000)

1. Kommissionen oplyser det ærede medlem om, at direktoratet Euratoms sikkerhedskontrol i 1999 blev omdannet til et kontor, som nu hører direkte under Kommissionens næstformand med ansvar for Energi og Transport. Rent administrativt er kontoret Euratoms sikkerhedskontrol dog fortsat knyttet til generaldirektoratet for Energi og Transport. Emnet behandles i øjeblikket, og Kommissionen forventes at overveje et forslag på området medio 2000.

2. De nukleare anlægs kompleksitet og mængden af nukleare materialer til civil brug, der håndteres i Fællesskabet, er steget til over det dobbelte (240 %), siden Europa-Parlamentet vedtog den beslutning, som det ærede medlem henviser til. Kommissionen har allerede i 1989 oplyst Rådet om, at der er behov for en betydelig forøgelse af ressourcerne til inspektion. Staben blev øget fra 234 til 274 stillinger ( maj 2000). Kommissionen gennemførte endvidere en stram rationalisering med inddragelse af automatiserede sikkerhedssystemer.

3. Kommissionen har fulgt op på hovedparten af de emner, der er anført i beslutningens artikel 7. Der blev gennemført uanmeldte inspektioner, når dette var muligt og økonomisk forsvarligt, beskyttelsen af data sikres af den fysiske adskillelse af Euratom-databaserne fra Kommissionens net, og der er udarbejdet og gennemført en politik til beskyttelse af nukleart affald.

4. Kommissionen er i færd med at foretage en fuldstændig gennemgang af alle dens aktiviteter i henhold til Euratom-traktaten. Placeringen af kontoret Euratoms sikkerhedskontrol, den måde, det udfører sine aktiviteter på, og de prioriteter, det har fået tildelt, udgør en uadskillelig del af denne gennemgang. Når gennemgangen er afsluttet, vil Kommissionen drage de nødvendige konklusioner.